**Govor Milana Kučana, prvega predsednika Republike Slovenije, na slovesnosti na Sv. Urhu, 1. novembra 2023**

Slovesnost na tem kraju zločina letos ne more biti namenjena le našemu spoštljivemu spominu na njegove žrtve.

Zločini in množično teptanje človekovega dostojanstva, od Karabaha prek Ukrajine vse do strašljivega dogajanja na Bližnjem vzhodu, ne dovoljujejo, da bi molčali. Današnja slovesnost je zato in tudi mora biti protest zoper nasilje. Je glas proti vojni.

Vojna je strašna stvar, najhujša, kar jih lahko povzroči človek. V vojnah se sprožajo in poskušajo celoupravičevati človekova najnizkotnejša dejanja. Takšna nedopovedljiva, kot jih v sebi skriva tudi ta kraj spomina. Ljudje, ki so jih doživeli, zato po vsem svetu dvigujejo glas, naj se nikoli več ne ponovijo. Pa vendar se vedno znova in znova ponavljajo, vedno znova je človek v tej svoji iskreni želji prevaran.

V življenje mojega rodu Slovencev je vojna vstopila dvakrat. Dvakrat je tudi dvignila prapor občečloveške zahteve: nikoli več vojne. Ni bilo dovolj. Danes je znova soočen z vojnami tako rekoč na svojem domačem pragu. Prepričan sem, da je te spore, ki jih poskušajo rešiti z orožjem, bilo mogoče rešiti po mirni poti. Vsaki vojni sledijo mirovna pogajanja. So pot do rešitev, ki so bile možne tudi brez vojne, le žrtve, razdejanja in nova sovraštva bi bila prihranjena. Prihranjena nam bi mogla biti tudi zadnja vojna, v katero smo bili Slovenci prisiljeni, vojna za Slovenijo.

Vojne, s katerimi smo soočeni danes, so drugačne. Ne v tem, da v njih ne bi bilo grozodejstev, množičnih zločinov nad civilnim prebivalstvom in pobijanja otrok, ampak v tem, da je tistim, ki bi želel vojne končati, tako rekoč prepovedano povpraševati po koreninah sporov. Tako povpraševanje je deležno anateme, očitkov, da izenačuje dejanja agresorja in žrtve, da opravičuje agresijo in da zanemarja pravico napadenega do obrambe. Zadnja žrtev takšnega ravnanja je generalni sekretar OZN Antonio Guterres, od katerega so zahtevali odstop, zato ker je o dogajanju v Gazi povedal tisto, kar jemoral povedatikot prvi mož svetovne organizacije, ustanovljene zato, da bi preprečevala vojne in zagotavljala mir v svetu. Brez poznavanja globljih razlogov, ki so privedli do tega, da je spregovorilo orožje, pač ni mogoče doseči pravičnega in trajnega miru. Govorjenje o pravičnem miru brez tega premislekazato le zakriva nemoč in nepripravljenost prevzeti odgovornost za končanje spopada.

Svet, v katerem smo se morali Slovenci boriti proti agresiji JLA in za pravičen mir, je bil drugačen od današnjega. Razmerja in boj za prevlado v njem se danes vzpostavljajo z velikimi napetostmi, v katerih velike sile pogosto ne prevzemajo odgovornosti za mir, ki bi bila sorazmerna njihovemu vplivu in moči. Morda je zato na mestu vprašanje, koliko je realno govoriti o mirnem reševanju sporov v razmerah, ko so prav države, ki so prve poklicane varovati mir in imajo zato poseben položaj in moč odločanja v Varnostnem svetu OZN, posredno ali neposredno zapletene v najtežje konflikte in vojne. Utemeljeno se je vprašati, ali ne zasledujejo predvsem svoje strateške geopolitične interese in zapostavljajo žrtve, genocide in ekocide. Govorica orožja je preglasila glas miru. Morebitna posredniška vloga teh držav in njihovo sklicevanje na mednarodno in vojno pravo, na etiko, postaja zato vedno manj verodostojno.

Pa vendar, tudi zaradi izkušnje in preizkušenj Slovencev v vojnah, ki smo jih bíli za svoje preživetje, dostojanstvo in svobodo, vztrajam, da je mir mogoč. Mora biti mogoč. Eno nasilje ne more biti opravičilo za drugo nasilje. Vredno si je prizadevati za mir, celo kadar v spor zapletene države ne odstopajo od vojne. Upam, da bodo to čedalje bolj odločno poskušali tudi ljudje, ki smo jim zaupali, da upravljajo z našo državo, da skrbijo za našo varnost in mir. Da bodo imeli čedalje več poguma zastaviti svojo besedo za mir. Tudi članstvo v Varnostnem svetu OZN nalaga prav to dolžnost.

Ob vsem, kar se dogaja v svetu okoli nas, sem vse bolj trdno prepričan, da danes stati na pravi strani zgodovine, pomeni stati na strani miru. Je težko. A vredno se je spomniti besed iz Talmuda, da kdor reši eno življenje, reši ves svet. Za začetek bo dovolj, če se bomo zavzeli za reševanje tistih, ki jih zmoremo rešiti pred zlom vojne in njenega strašljivega objema. In za to gre.

Zato je vredno hoditi k tej grobnici na Sv. Urhu. Zato se je vredno spominjati.